Pəri (Aşıq Musa)
Qaşlarının tağını
Bənzətdim kamana, Pəri!
Bəşərliyinə təəccübəm,
Düşmüşəm gümana, Pəri!
Hanı bizim bu mahalda
Sənin kimi can, a Pəri!
Molla, Seyid görsə üzün
Güc verər imana, Pəri!
Bir görüşən, ayrı düşən
Çəkər əlaman, a Pəri!

Bu gözəl peyda olub
Azəribaycanda təzə,
Afərin zənburuna,
Bal bəsləyib şanda təzə.
Mələklərin camalını
Görürəm insanda təzə.
Gəzmişəm, bulmamışam
Mislin Dağıstanda təzə.
Qazax, qırğız, çeçen, çərkəz
Telinə heyran, a Pəri!

Mən sənin bərabərin
İran, Turanda görmədim.
Gəncədə, Qarabağda,
Şəki, Şirvanda görmədim.
Xoy, Səlmas, Marağa,
Təbriz, Tehranda görmədim.
Nə ərəbdə, nə əcəmdə
Nə Alosmanda görmədim.
Qarşıya gözəl sürə,
Bəlkə, Gürcüstan, a Pəri!

Gələndə yüz nazınan
Az qalır ki, canlar ala.
Sallanıb sığal verir.
Ay qabağa, mah camala.
Al yaraşır, şal yaraşır.
Gərdəninə qəddü dala.
Sən ki qardaşım qızısan,
El düşməsin kəc xəyala;
Qocaldıb Aşıq Musanı
Bu çarxı-zamana, Pəri!

Müxəmməslər